In de 40er und 50er Johr vom 19. Johrhundert het sich Basel afo in ä moderni Schdadt verwandle. 1844 isch dr erscht Zug in dr Schwiiz z Basel vo Saint Louis här acho. 1849 het mä d Museum in dr Auguschdinergass baut, und vo 1859 a si d Schdadtmuure abbroche worde und nume ä baar vo de grössere Schdadtdoor, s Schbaledoor, s Santihansdoor und s Dalbedoor, het mä lo si. Nochdäm s in 1855 än Uusbruuch vo Cholera und 1865 vo Typhus mit Hunderte vo Dote ge het, isch 1875 die öffentligi Wasservorsorgig iigfüehrt worde. D Wettschdeibrugg isch die zweitältischti Rhiibruugg z Basel und isch 1879 baut worde. Im Johr 1881 isch Basel die erscht Schdadt in dr Schwiiz gsi, wo än öffentligi Telifonzentrale baut het. 1899 isch s erscht Elektrizidetswärk an dr Voltaschdrooss uufgmacht worde.